b'\n_START_ARTICLE_\nUbon Ratchathani\n_START_SECTION_\nHist\xc3\xb2ria\n_START_PARAGRAPH_\nLa zona d\'Ubon Ratchathani es troba no gaire lluny de la conflu\xc3\xa8ncia amb el riu Mekong i \xc3\xa9s una zona que est\xc3\xa0 habitada des de temps molt antics. La regi\xc3\xb3 al voltant d\'Ubon Ratchathani fou part de l\'antic Imperi Khmer. _NEWLINE_La ciutat actual va ser fundada, amb el suport del regne de Siam, per immigrants provinents de Laos a la banda nord del riu vers la meitat del segle XVIII. A la banda sud amb el temps va cr\xc3\xa9ixer el poblat de Warin Chamrap (\xe0\xb8\xa7\xe0\xb8\xb2\xe0\xb8\xa3\xe0\xb8\xb4\xe0\xb8\x99\xe0\xb8\x8a\xe0\xb8\xb3\xe0\xb8\xa3\xe0\xb8\xb2\xe0\xb8\x9a) que actualment ha estat incorporat a la ciutat d\'Ubon com a barri. Els locals coneixen llur barri simplement com a "Warin" (\xe0\xb8\xa7\xe0\xb8\xb2\xe0\xb8\xa3\xe0\xb8\xb4\xe0\xb8\x99)._NEWLINE_Durant la guerra del Vietnam, un dels aeroports estrat\xc3\xa8gics de la For\xc3\xa7a A\xc3\xa8ria dels Estats Units d\'Am\xc3\xa8rica era a Ubon Ratchathani. Els bombarders gegantins Boeing B-52 Stratofortress que bombardejaven el Vietnam del Nord tenien com a base l\'aeroport que es troba a la vora d\'aquesta ciutat. _NEWLINE_La base fou primer un aeroport militar de la Royal Australian Air Force (RAAF), la For\xc3\xa7a A\xc3\xa8ria Australiana, el 1962. Del 1965 al 1974 esdevingu\xc3\xa9 una base militar avan\xc3\xa7ada dels Estats Units, que es varen fer c\xc3\xa0rrec de totes les instal\xc2\xb7lacions i les varen desenvolupar. Com a altres llocs de Tail\xc3\xa0ndia, la pres\xc3\xa8ncia de militars americans va fer proliferar bars i hotels dedicats a la prostituci\xc3\xb3. Acabada la guerra del Vietnam els militars americans varen tornar als Estats Units. Igual que a Udon Thani, molts d\'ells havien tingut dones locals i fills que posteriorment varen abandonar. _NEWLINE_La base americana va esdevenir un aeroport civil amb vols dom\xc3\xa8stics diaris. La pista de l\'aeroport \xc3\xa9s compartida al mateix temps amb la ve\xc3\xafna base militar de la For\xc3\xa7a A\xc3\xa8ria de Tail\xc3\xa0ndia (RTAF)._NEWLINE_A Ubon Ratchathani hi ha una Universitat i la seu de la di\xc3\xb2cesi local de l\'Esgl\xc3\xa9sia Cat\xc3\xb2lica.\n_START_SECTION_\nLlocs d\'inter\xc3\xa8s\n_START_PARAGRAPH_\nA Ubon Ratchathani hi ha un mercat nocturn molt animat. Ubon \xc3\xa9s un centre de la cistelleria artesana, a on es fan molts dels recipients per a l\'"arr\xc3\xb2s enganx\xc3\xb3s", aliment b\xc3\xa0sic de l\'Isaan._NEWLINE_Hi ha temples budistes importants, com Wat Tung Sri Muang, al centre, i Wat Nong Bua al nord de la ciutat que t\xc3\xa9 una stupa o chedi constru\xc3\xafda segons el model de la de Bodh Gaya, la ciutat sagrada del budisme, on Buda va finalment arribar al nirvana. _NEWLINE_Tamb\xc3\xa9 \xc3\xa9s d\'inter\xc3\xa8s la Process\xc3\xb3 de les espelmes de Ubon (\xe0\xb8\x87\xe0\xb8\xb2\xe0\xb8\x99\xe0\xb8\x9b\xe0\xb8\xa3\xe0\xb8\xb0\xe0\xb9\x80\xe0\xb8\x9e\xe0\xb8\x93\xe0\xb8\xb5\xe0\xb9\x81\xe0\xb8\xab\xe0\xb9\x88\xe0\xb9\x80\xe0\xb8\x97\xe0\xb8\xb5\xe0\xb8\xa2\xe0\xb8\x99\xe0\xb8\x9e\xe0\xb8\xa3\xe0\xb8\xa3\xe0\xb8\xa9\xe0\xb8\xb2\xe0\xb8\xad\xe0\xb8\xb8\xe0\xb8\x9a\xe0\xb8\xa5\xe0\xb8\xa3\xe0\xb8\xb2\xe0\xb8\x8a\xe0\xb8\x98\xe0\xb8\xb2\xe0\xb8\x99\xe0\xb8\xb5), amb espelmes gegants en forma de figures religioses del budisme. T\xc3\xa9 lloc cada any amb les festivitats budistes de Asanha Puja, que commemoren el primer serm\xc3\xb3 de Buda._NEWLINE_A Ban Kan Lueang (\xe0\xb8\x9e\xe0\xb8\xb4\xe0\xb8\x9e\xe0\xb8\xb4\xe0\xb8\x98\xe0\xb8\xa0\xe0\xb8\xb1\xe0\xb8\x93\xe0\xb8\x91\xe0\xb9\x8c\xe0\xb9\x80\xe0\xb8\x9b\xe0\xb8\xb4\xe0\xb8\x94\xe0\xb8\x9a\xe0\xb9\x89\xe0\xb8\xb2\xe0\xb8\x99\xe0\xb8\x81\xe0\xb9\x89\xe0\xb8\xb2\xe0\xb8\x99\xe0\xb9\x80\xe0\xb8\xab\xe0\xb8\xa5\xe0\xb8\xb7\xe0\xb8\xad\xe0\xb8\x87), a 5 km d\'Ubon, hi han excavacions arqueol\xc3\xb2giques d\'un poblat de 2.000 anys.'